钦定古今图书集成/明伦汇编/官常典/第135卷 > 隋
## 钦定古今图书集成/明伦汇编/官常典/第135卷 > 隋

隋制，列爵九等，又置勋级十一等。炀帝立，唯留王、公、
侯三等。

按《隋书百官志》：“隋制，国王、郡王、国公、郡公、县公、侯、伯
子男，凡九等。又采后周之制，置上柱国、柱国、上大将
军、大将军、上开府仪同三司、开府仪同三司、上仪同
三司、仪同三司，大都督、帅都督、都督总十一等，以酬
勤劳。炀帝立，唯留王、公、侯三等，馀并废之。”按《礼仪
志》：“临轩册命，诸王，陈车辂，百司定列，内史令读册讫，
受”册看，拜受，出。又引次受册者如上仪。若册开国郊
社，令奉茅土立于仗南，西面。每受册讫，授茅土焉。

### 文帝开皇元年诏降周氏王爵为公又诏前代品爵悉仍旧制

按《隋书高祖本纪》，“开皇元年二月甲子，上即皇帝位。
己巳，诏周氏诸王尽降为公。三月庚子，诏曰：自古帝
王，受终革代，建侯锡爵，多与运迁。朕应箓受图，君临
海内，载怀沿革，事有不同。然则前帝后王，俱在兼济，
立功立事，爵赏仍行。苟利于时，其致一揆。何谓物我
之异，无计今古之殊？其前代品爵，悉可依旧。”

开皇十七年，诏勋臣子孙，宜量才升用，俾享世禄
按《隋书高祖本纪》，十七年夏四月壬午，诏曰：“周历告
终，群凶作乱，舋起蕃服，毒被生人。朕受命上元，廓清
区宇，圣灵垂祐，文武同心。申明公穆、郧襄公孝宽、广
平王雄、蒋国公睿、楚国公𪟝、齐国公颎、越国公素、鲁
国公庆则、新宁公长乂、宜阳公世积、赵国公罗云、陇
西”公询、广业公景、真昌公振、沛国公译、项城公子相、
钜鹿公子干等，“登庸纳揆之时，草昧经纶之日，丹诚
大节，心尽帝图，茂绩殊勋，力宣王府。宜弘其门绪，与
国同休。其世子世孙未经州任者，宜量才升用，庶享
荣位，世禄无穷。”

### 炀帝大业二年秋七月壬戌擢藩邸旧臣鲜于罗等二十七人官爵有差

按：《隋书炀帝本纪》云云。

大业六年诏“以后唯有功勋乃得赐封仍令子孙承
袭。”

按《隋书炀帝本纪》，“大业六年春二月乙卯，诏曰：‘夫帝
图草创，王业艰难，咸仗股肱，叶同心德，用能拯厥颓
运，克膺大宝，然后畴庸茂赏，开国承家，誓以山河，传
之不朽。近代丧乱，四海未一，茅土妄假，名实相乖，历
兹永久，莫能惩革。皇运之初，百度伊始，犹循旧贯，未
暇改作。今天下交泰，文轨攸同，宜率遵先典，永垂大
训。自今已后，唯有功勋，乃得赐封，仍令子孙承袭’。”
大业八年，诏“勋官不得授文武职事。”

按《隋书炀帝本纪》，“八年秋九月己丑，诏曰：‘军国异容，
文武殊用。匡危拯难，则霸德攸兴；化人成俗，则王道
斯贵。时方揆乱，屠贩可以登朝；世属隆平，经术然后
升仕。丰都爰肇，儒服无预于周行；建武之朝，功臣不
参于吏职。自三方未一，四海交争，不遑文教，唯尚武

亦无取。是非暗于在己，威福专于下吏，贪冒货贿，不
知纪极，蠹政害民，实由于此。自今已后，诸授勋官者，
并不得回授文武职事。庶遵彼更张，取类于调瑟；求
诸名制，不伤于美锦。若吏部辄拟用者，御史即宜纠
弹’。”

### 恭帝义宁元年进封唐公为王封建成元吉公爵

按《隋书恭帝本纪》：“义宁元年，冬十一月甲子，以光禄
大夫、大将军、太尉、唐公为假黄钺、使持节、大都督内
外诸军事、尚书令、大丞相，进封唐王。己巳，以唐王子
陇西公建成为唐国世子，敦煌公为京兆尹，改封秦
公元吉为齐公，食邑各万户。”

义宁二年，诏唐王备九锡之礼，位诸侯王上。

按《隋书恭帝本纪》：“二年春三月戊戌，诏唐王备九锡
之礼，加玺绂远游冠、绿綟绶，位在诸侯王上。唐国置
丞相已下，一依旧式。五月乙巳朔，诏唐王冕十有二
旒，建天子旌旗，出警入跸。金根车驾备五时副车，置
旄头云䍐车，儛八佾，设钟虡宫悬。王后、王子、王女爵
命之号，一遵旧典。”